《葡萄歌》
明代·张宁

君不见贰师城外行人稀，葡萄满目秋离离。初年托根古城下，岁久漫与城垣齐。

城下居人日争树，伐干分根不知数。一叶寒声动地秋，尽入城中酒家去。

万里征车大宛回，离宫别观一时栽。苜蓿榴花烂相照，知是将军西域来。

火云亭亭天伏暑，满架繁阴凉似水。屋里蛟人坐泣閒，海底苍龙蟠不起。

眷兹岁月几悠悠，捲蔓何人入具丘。雨露不忘中夏泽，冰霜长保故园秋。

故园风景今宁好，名马千金野田草。惟有年年客土春，至今犹说汉朝人。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。